**Tézy**

**vykonávacích právnych predpisov**

**k návrhu zákona**

**Vykonávací predpis podľa návrhu zákona k § 52 ods. 8 zákona č. 452/2023 Z. z. o elektronických komunikáciách**

*„Podrobnosti o postupe a spôsobe uznávania školiaceho strediska podľa druhej vety a o požiadavkách, ktoré musí školiace stredisko spĺňať, ustanoví všeobecne záväzný právny predpis, ktorý vydá úrad“*

Na základe tohto splnomocňovacieho ustanovenia návrhu zákona má úrad vydať všeobecne záväzný právny predpis o podrobnostiach o postupe a spôsobe uznávania školiaceho strediska a o požiadavkách, ktoré musí školiace stredisko spĺňať.

V súlade s aktuálne platným § 52 ods. 8 zákona č. 452/2021 Z.z. o elektronických komunikáciách (ďalej len „ZEK“) je fyzická osoba, ktorá bude obsluhovať vybrané rádiové zariadenie vybavené zariadeniami GMDSS (Global Maritime Distress and Safety System) na lodiach, ktoré nie sú povinne týmito zariadeniami vybavené, povinná pred vykonaním skúšky absolvovať praktický výcvik v školiacom stredisku.

V súčasnej dobe dochádza k nárastu počtu lodí, ktoré sú vybavené rádiovými zariadeniami GMDSS a teda každý, kto ich chce obsluhovať, musí byť držiteľom osvedčenia operátora plavebnej pohyblivej služby – SRC (Short Range Certificate).

Podmienkou na podanie prihlášky na vykonanie skúšky je absolvovanie prípravného kurzu v školiacom stredisku. Aby boli splnené všetky požiadavky CEPT (Európska konferencia poštových a telekomunikačných administratív) a ITU (Medzinárodná telekomunikačná únia). kladené na takéto školiace stredisko (CEPT ERC/REC 31-04 ), musí byť uznané príslušnou regulačnou autoritou krajiny.

Po absolvovaní školenia a úspešnom vykonaní skúšky bude takejto fyzickej osobe vydané osvedčenia operátora plavebnej pohyblivej služby – SRC.

Predmetom úpravy všeobecne záväzného právneho predpisu majú byť podrobnosti, tj. presnejšia špecifikácia rozsahu podmienok, ktoré školiace stredisko musí spĺňať, aby ho úrad mohol uznať v súlade so zákonom, na výkon uvedených školení.